Il-President Juncker jipproponi li jiġi intensifikat il-Kodiċi ta' Kondotta għall-Kummissarji Kif imħabbar fid-Diskors tiegħu tal-Istat tal-Unjoni 2016, il-President Jean-Claude Juncker illum bagħat ittra lill-President tal-Parlament Ewropew Martin Schulz, biex isir jaf il-fehmiet tal-Parlament dwar żewġ kwistjonijiet importanti: l-ewwel waħda, proposta biex jiġi aġġornat il-Ftehim Qafas tal-2010 dwar ir-relazzjonijiet bejn il-Parlament Ewropew u l-Kummissjoni Ewropea sabiex il-Kummissarji jiġu permessi jkunu kandidati tal-elezzjonijiet tal-PE mingħajr ma jkollhom jieħdu liv. It-tieni waħda, l-intenzjoni tal-Kummissjoni li jiġi intensifikat il-Kodiċi ta' Kondotta għall-Kummissarji filwaqt li jiġi estiż il-perjodu ta' preklużjoni mit-18-il xahar attwali għal sentejn għal eks Kummissarji u għal tliet snin għall-President tal-Kummissjoni. Il-President Juncker qal: "Il-Kummissjoni hija istituzzjoni politika li twieġeb direttament lill-Parlament Ewropew u li tiġġedded kull ħames snin fid-dawl tar-riżultat tal-elezzjonijiet tal-Parlament Ewropew. Illum il-ġurnata, ħafna mill-Kummissarji tagħna diġà kienu kandidati fl-elezzjonijiet tal-Parlament Ewropew, huma eks Prim Ministri jew eks Ministri. Fil-futur, kif hija prattika komuni fl-Istati Membri tagħna kollha, irrid li l-Membri tal-Kummissjoni jkunu jistgħu joħorġu bħala kandidati fl-elezzjonijiet Ewropej mingħajr ma jkollhom għalfejn iċedu l-inkarigi tagħhom, kif inhu meħtieġ attwalment bil-Ftehim Qafas. L-elezzjonijiet tal-Parlament Ewropew huma u għandhom ikunu tlaqqigħ neċessarju mad-demokrazija, għall-Kummissjoni wkoll. Fl-istess ħin, fid-dawl tal-esperjenza riċenti meħuda mal-Membri tal-Kummissjoni preċedenti, inħoss li l-Kodiċi ta' Kondotta tagħna għandu jiġi intensifikat sabiex jistabbilixxi l-ogħla standard etiku possibbli għal każijiet possibbli ta' kunflitt ta' interess. Għall-futur, irrid b'mod notevoli nestendi l-perjodu ta' preklużjoni għal eks Presidenti għal tliet snin. Regoli iktar stretti mhumiex ċertament suffiċjenti sabiex naslu għal imġiba etika aċċettabbli fil-każijiet kollha. Iżda huma punt tat-tluq indispensabbli." Kambjamenti għall-Ftehim Qafas Fl-ittra tiegħu lill-President tal-Parlament Ewropew, il-President Juncker ikompli fuq it-tħabbira tiegħu fid-diskors tiegħu tal-Istat tal-Unjoni tal-14 ta' Settembru 2016, kif ukoll fuq id-dibattitu ta' orjentazzjoni li kellu l-Kulleġġ tal-Kummissarji dwar il-kwistjoni fit-22 ta' Novembru. Il-President Juncker jipproponi li titneħħa r-regola – stabbilita attwalment fil-punt 4 tal-Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea ("Il-Ftehim Qafas") – li ġġiegħel lill-Kummissarji jċedu l-funzjonijiet tagħhom meta jkunu jridu joħorġu għall-elezzjonijiet tal-Parlament Ewropew. Se jiġu stabbiliti salvagwardji xierqa biex jipprevjenu l-użu ta' persunal jew riżorsi tal-Kummissjoni għal skopijiet ta' kampanji. Din il-proposta tirrifletti l-prattiki attwali fl-Istati Membri li jippermettu lill-membri tal-gvernijiet tagħhom joħorġu għall-elezzjonijiet Ewropej jew nazzjonali filwaqt li jkomplu jwettqu l-inkarigi eżekuttivi tagħhom. Kambjamenti għall-Kodiċi ta' Kondotta tal-Kummissarji It-tieni proposta magħmula mill-President Juncker tirreferi għall-perjodu ta' preklużjoni li matulu l-eks Kummissarji jridu jinformaw lill-Kummissjoni bl-intenzjoni tagħhom li jinvolvu ruħhom f'okkupazzjoni wara li jirriżenjaw. Il-President jippjana li jestendi dan il-perjodu mit-18-il xahar attwali għal sentejn għall-Membri tal-Kummissjoni u għal tliet snin għall-President tal-Kummissjoni. F'konformità mal-Ftehim Qafas, huwa qiegħed jitlob l-opinjoni tal-Parlament Ewropew dwar din l-intenzjoni. L-isfond u l-passi li jmiss Il-Ftehim Qafas tal-20 ta' Novembru 2010 jħabbar li l-Membri tal-Kummissjoni li jipparteċipaw b'mod attiv f'kampanji elettorali jridu jħallu l-Kummissjoni u matul din il-parteċipazzjoni jiġu sostitwiti fil-funzjonijiet tagħhom minn Membru ieħor tal-Kummissjoni[1]. Dan l-obbligu huwa implimentat fil-Kodiċi ta' Kondotta għall-Kummissarji tal-20 ta' April 2011[2]. Illum, il-President bagħat il-proposta tal-Kummissjoni biex jiġi emendat il-Ftehim Qafas, b'mod partikolari l-punt 4, il-paragrafi 5 sa 6 tiegħu, lill-President tal-Parlament Ewropew. Hekk kif jintlaħaq ftehim, il-Kumissjoni Ewropea tkun tista' taġġorna l-Kodiċi ta' Kondotta tal-Kummissarji skont dan. Fir-rigward tal-perjodu ta' preklużjoni, il-punt 8 tal-Ftehim Qafas jistipula li l-Kummissjoni tfittex l-opinjoni tal-Parlament Ewropew meta tressaq reviżjoni tal-Kodiċi ta' Kondotta dwar kunflitt ta' interess jew imġiba etika. Għal Aktar informazzjoni - Id-Diskors tal-Istat tal-Unjoni tal-President Juncker - Etika għall-Kummissarji [1] Il-formulazzjoni sħiħa tal-punt 4, il-paragrafi 4, 5 u 6, tal-Ftehim Qafas hija kif ġej: "Il-parteċipazzjoni tal-Membri tal-Kummissjoni fil-kampanji elettorali hija regolata mill-Kodiċi ta' Kondotta għall-Kummissarji. Il-Membri tal-Kummissjoni li jipparteċipaw f'kampanji elettorali bħala kandidati fl-elezzjonijiet għall-Parlament Ewropew għandhom jieħdu leave mingħajr ħlas għall-elezzjonijiet b'effett mit-tmiem tal-aħħar sessjoni parzjali qabel l-elezzjonijiet. Il-President tal-Kummissjoni għandu jgħarraf lill-Parlament f'ħin xieraq bid-deċiżjoni tiegħu li jagħti dan il-leave, filwaqt li jindika liema Membru tal-Kummissjoni se jassumi r-responsabbiltajiet rilevanti għal dak il-perjodu ta' leave." [2] Ara l-punt 1.1, il-paragrafi 7, 8 u 9 tal-Kodiċi ta' Kondotta għall-Kummissarji.